title: Rakkomandazzjoni tal-Kummissjoni tat- 2 ta' Marzu 2005 dwar il-programm kordinat ta' spezzjoni fil-qasam tan-nutrizzjoni ta' l-annimali għas-sena 2005 skond id-Direttiva tal-Kunsill 95/53/KE Test b’rilevanza għaż-ŻEE.

text:
               18.10.2005

               MT

               Il-Ġurnal Uffiċjali ta’ l-Unjoni Ewropea

               136

         RAKKOMANDAZZJONI TAL-KUMMISSJONI
   tat-2 ta' Marzu 2005
   dwar il-programm kordinat ta' spezzjoni fil-qasam tan-nutrizzjoni ta' l-annimali għas-sena 2005 skond id-Direttiva tal-Kunsill 95/53/KE
   (Test b'rilevanza ghaż-ŻEE)
   (2005/187/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Direttiva tal-Kunsill 95/53/KE tal-25 ta' Ottubru 1995 li tiffissa l-prinċipji li jirregolaw l-organizzazzjoni ta' spezzjonijiet uffiċjali fil-qasam tan-nutrizzjoni ta' l-annimali (1), u b'mod partikolari l-Artikolu 22 (3) tagħha,
   Billi,

               (1)

               Fl-2004 l-Istati Membri identifikaw ċerti kwistjonijiet bħala meritevoli ta' programm koordinat ta' spezzjoni li jrid jitwettaq fis-sena 2005.

               (2)

               Għalkemm id-Direttiva 2002/32/KE tal-Parlament Ewropew u tal-Kunsill tas-7 ta' Mejju 2002 dwar sustanzi mhux mixtieqa fl-għalf ta' l-annimali (2) tistabbilixxi l-kontenuti massimi ta' aflatoksin B1 fl-oġġetti ta' l-għalf, m'hemm ebda regoli tal-Komunità għal mikotoksini oħrajn, bħal okratoksin A, żearalenon, deoksinivalenol u fumoniżini. Il-ġbir ta' informazzjoni dwar il-preżenza ta' dawk il-mikotoksini permezz ta' teħid ta' kampjuni b'mod randomizzat jista' jipprovdi data utli għall-evalwazzjoni tas-sitwazzjoni sabiex tiġi żviluppata l-leġislazzjoni. Aktar minn hekk, ċerti materjali ta' l-għalf bħal ċereali u żrieragħ li minnhom jingħasar iż-żejt huma partikolarment esposti għal kontaminazzjoni mill-mikotoksini minħabba l-kondizzjonijiet tal-ħsad, ħażna u trasport. Billi l-konċentrazzjoni ta' mikotoksini tvarja minn sena għal oħra, huwa xieraq li tinġabar data minn snin konsekuttivi għall-mikotoksini kollha msemmija.

               (3)

               L-antibijotiċi, għajr il-koċċidijostati (coccidiostats) u l-istomonostati (histomonostats), jistgħu jiġu mmarkitjati u użati bħala addittivi ta' l-għalf sal-31 ta' Diċembru biss. Kontrolli preċedenti għall-preżenza ta' antibijotiċi u koċċidijostati f'ċerti oġġetti ta' l-għalf fejn xi wħud minn dawk is-sustanzi mhumiex awtorizzati jindikaw li dak it-tip ta' ksur ta' liġi għadu jseħħ. Il-frekwenza ta' sejbiet bħal dawn u s-sensittività ta' din il-materja jiġġustifikaw il-kontinwazzjoni tal-kontrolli.

               (4)

               Huwa importanti li jiġi żgurat li r-restrizzjonijiet fuq l-użu ta' materjali ta' l-għalf li joriġinaw mill-annimali fl-oġġetti ta' l-għalf, kif stabbiliti fil-leġislazzjoni relevanti tal-Komunità, ikunu infurzati b'mod effettiv.

               (5)

               Huwa xieraq li jiġi żgurat li l-livelli ta' l-elementi traċċa ram u żingu f'oġġetti ta' l-għalf komposti għall-majjali ma jaqbżux il-kontenut massimu stabbilit bir-Regolament tal-Kummissjoni (KE) Nru 1334/2003 tal-25 ta' Lulju 2003 li jemenda l-kondizzjonijiet għall-awtorizzazzjoni ta' għadd ta' addittivi fl-oġġetti ta' l-ikel li jappartienu għall-grupp ta' elementi traċċa (3).

               (6)

               Il-miżuri stipulati f'din ir-Rakkomandazzjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,

         B'DAN TIRRAKKOMANDA:

               1.

               Huwa rrakkomandat li l-Istati Membri jwettqu matul is-sena 2005 programm koordinat ta' spezzjoni mmirat sabiex jiċċekkja:

                           (a)

                           il-konċentrazzjoni ta' mikotoksini (aflatoksin B1, okratoksin A, żearalenon, deoksinivalenol u fumoniżini) f'oġġetti ta' l-għalf, filwaqt li jiġu indikati l-metodi ta' analiżi; il-metodu tat-teħid tal-kampjuni għandu jinkludi kemm kampjuni meħudin b'mod randomizzat kif ukoll b'mod immirat; fil-każ tat- teħid b'mod immirat, il-kampjuni għandhom ikunu materjali ta' l-għalf suspettati li jinkludu konċentrazzjonijiet ogħla ta' mikotoksini, bhal qmuħ taċ-ċereali, żrieragħ li minnhom jingħasar iż-żejt, frott li minnu jingħasar iż-żejt, il-prodotti tagħhom u l-prodotti sekondarji tagħhom, u materjali ta' l-għalf maħżuna għal żmien twil jew trasportati bil-baħar fuq distanza twila; fil-każ ta' l-aflatoksin B1, għandha tingħata attenzjoni partikolari għal oġġetti ta' l-għalf komposti għal annimali li jipproduċu l-ħalib għajr il-baqar tal-ħalib; ir-riżultati tal-kontrolli għandhom jiġu rraportati billi jintuża l-mudell stipulat fl-Anness I;

                           (b)

                           antibijotiċi, koċċidijostati u/jew istomonostati, kemm jekk awtorizzati bħala addittivi għal ma' l-għalf għal ċerti speċi u kategoriji ta' annimali jew le, li spiss jinsabu f'pre-taħlitiet mhux medikati u f'oġġetti ta' l-għalf komposti li fihom dawn is-sustanzi mediċinali m'humiex awtorizzati; il-kontrolli għandhom ikunu mmirati lejn dawk is-sustanzi mediċinali f'pre-taħlitiet u f'oġġetti ta' l-għalf komposti jekk l-awtorità kompetenti tqis li hemm probabbiltà akbar li ssib xi irregolaritajiet; ir-riżultati tal-kontrolli għandhom jiġu rraportati billi jintuża l-mudell stipulat fl-Anness II;

                           (c)

                           l-implimentazzjoni tar-restrizzjonijiet fuq il-produzzjoni u l-użu ta' materjali ta' l-għalf li joriġinaw mill-annimali, kif stabbilit fl-Anness III;

                           (d)

                           il-livelli ta' ram u żingu f'oġġetti ta' l-għalf komposti għall-majjali, kif stabbiliti fl-Anness IV.

               2.

               Huwa rrakomandat li l-Istati Membri jinkludu r-riżultati tal-programm koordinat ta' spezzjoni stipulat fil-paragrafu 1 f'Kapitolu separat fir-rapport annwali dwar l-attivitajiet ta' spezzjoni li jridu jiġu trasmessi sa l-ewwel ta' April 2006 skond l-Artikolu 22(2) tad-Direttiva 95/53/KE u l-aktar verżjoni riċenti tal-mudell tar-rapportar armonizzat.

      Magħmul fi Brussell, fit-2 ta' Marzu 2005.

            Għall-Kummissjoni

         Markos KYPRIANOU

            Membru tal-Kummissjoni

      (1)  ĠU L 265, tat-8.11.1995, p. 17. Direttiva kif l-aħħar emendata bid-Direttiva 2001/46/KE tal-Parlament Ewropew u l-Kunsill (ĠU L 234, ta' l-1.9.2001, p. 55).

      (2)  ĠU L 140, 30.5.2002, p. 10. Direttiva kif l-aħħar emendata bid-Direttiva tal-Kummissjoni 2003/100/KE (ĠU L 285, ta' l-1.11.2003, p. 33).

      (3)  ĠU L 187, tas-26.7.2003, p. 11.

      ANNESS I
      Konċentrazzjoni ta' ċerti mikotoksini (aflatoksin B1, okratoksin A, żearalenon, deoksinivalenol u fumoniżini) f'oġġetti ta' l-għalf
      Riżultati individwali tal-kampjuni ttestjati kollha; mudell għar-rapporti kif imsemmi fil-paragrafu 1(a)

                  Oġġetti ta' l-għalf

                  Teħid ta' kampjuni (rando-mizzat jew immirat)

                  Tip u konċentrazzjoni ta' mikotoksini (μg/kg relattiv għal oġġett ta' l-għalf b'kontenut ta' ndewwa ta' 12%)

                  Tip

                  Pajjiż ta' l-oriġini

                  Aflatoksin B1

                  Okratoksin A

                  Żearalenon

                  Deoksini-valenol

                  Fumoniżini (1)

            L-awtorità kompetenti għandha tindika wkoll:

                  —

                  l-azzjoni li tittieħdet meta l-livelli massimi għall-aflatoksin B1 jinqabżu;

                  —

                  il-metodi ta' analiżi użati;

                  —

                  il-limiti ta' osservazzjoni.

         (1)  Il-konċentrazzjoni ta' fumoniżini tikkostitwixxi t-total ta' fumoniżini B1, B2 u B3.

      ANNESS II
      Preżenza ta' ċerti sustanzi mediċinali mhux awtorizzati bħala addittivi ta' l-għalf
      Ċerti antibijotiċi, koċċidijostati u sustanzi mediċinali oħrajn jistgħu jkunu preżenti b'mod legali bħala addittivi f'pre-taħlitiet u oġġetti ta' l-għalf komposti għal ċerti speċi u kategoriji ta' annimali, meta jiġu ssodisfati r-rekwiżiti ta' l-Artikolu 10 tar-Regolament (KE) Nru 1831/2003 tal-Parlament Ewropew u tal-Kunsill tat-22 ta' Settembru 2003 dwar l-addittivi għall-użu fin-nutriment ta' l-annimali (1).
      Il-preżenza ta' sustanzi mediċinali mhux awtorizzati f'oġġetti ta' l-għalf tikkostitwixxi ksur ta' ligi.
      Is-sustanzi mediċinali li jridu jiġu kkontrollati għandhom jintgħażlu minn dawn li ġejjin:

                  1.

                  Sustanzi mediċinali awtorizzati bħala addittivi ta' l-għalf għal ċerti speċi jew kategoriji ta' annimali biss:

                              avilamycin

                              decoquinate

                              diclazuril

                              flavophospholipol

                              halofuginone hydrobromide

                              sodju lasalocid A

                                 maduramicin ammonju alpha

                              sodju monensin

                              narasin

                              narasin — nicarbazin

                              robenidine hydrochloride

                              sodju salinomycin

                              sodju semduramicin

                  2.

                  Sustanzi mediċinali li m'għadhomx awtorizzati bħala addittivi ta' l-għalf:

                              amprolium

                              amprolium/ethopabate

                              arprinocid

                              avoparcin

                              carbadox

                              dimetridazole

                              dinitolmid

                              ipronidazol

                              meticlorpindol

                              meticlorpindol/methylbenzoquate

                              nicarbazin

                              nifursol

                              olaquindox

                              ronidazol

                              spiramycin

                              tetracyclines

                              fosfat tat-tylosin

                              virginiamycin

                                 bacitracin taż-żingu

                              sustanzi antimikrobiċi oħra

                  3.

                  Sustanzi mediċinali li qatt ma kienu awtorizzati bħala addittivi ta' l-għalf:

                              sustanzi oħra
                              Riżultati individwali tal-kampjuni mhux konformi kollha; mudell għar-rapporti kif imsemmi fil-paragrafu 1(b)

                                          Tip ta' oġġett ta' l-għalf (speċi u kategorija ta' l-annimal)

                                          Sustanza osservata

                                          Livell misjub

                                          Raġuni għall-ksur tal-liġi (2)

                                          Azzjoni li ttieħdet

                                    L-awtorità kompetenti għandha tindika wkoll:

                                          —

                                          in-numru totali ta' kampjuni ttestjati;

                                          —

                                          l-ismijiet tas-sustanzi li ġew investigati;

                                          —

                                          il-metodi ta' analiżi użati;

                                          —

                                          il-limiti ta' osservazzjoni.

         (1)  ĠU L 268, 18.10.2003, p. 29.

         (2)  Raġuni li wasslet għall-preżenza ta' sustanza mhix awtorizzata fl-oġġett ta' l-għalf, kif konkluża wara investigazzjoni mwettqa mill-awtorità kompetenti.

      ANNESS III
      Restrizzjonijiet fuq il-produzzjoni u l-użu ta' materjali ta' l-għalf li ġejjin mill-annimali
      Mingħajr preġudizzju għall-Artikoli 3 sa 13 u 15 tad-Direttiva 95/53/KE, l-Istati Membri għandhom matul l-2005 jimpenjaw irwieħhom bi programm koordinat ta' spezzjoni biex jiddeterminaw jekk ġewx osservati r-restrizzjonijiet fuq il-produzzjoni u l-użu ta' materjali ta' l-għalf li ġejjin mill-annimali.
      B'mod partikolari, sabiex tiġi żgurata li l-projbizzjoni ta' l-għalf ta' proteina proċessata ta' l-annimali lil ċerti annimali, kif stabbilit fl-Anness IV għar-Regolament (KE) Nru 999/2001 tal-Parlament Ewropew u tal-Kunsill tat-22 ta' Mejju 2001 li jistabbilixxi r-regoli għall-prevenzjoni, il-kontroll u l-estradizzjoni ta' certi encefalopatiji spongiformi trasmissibbli (1), hija applikata b'mod effettiv, l-Istati Membri għandhom jimplimentaw programm ta' kontroll speċifiku bbażat fuq kontrolli immirati. B'konformità ma' l-Artikolu 4 tad-Direttiva 95/53/KE, dak il-programm ta' kontroll għandu jkun bbażat fuq strateġija bbażata fuq ir-riskju fejn l-istadji kollha ta' produzzjoni u t-tipi kollha ta' stabbilimenti fejn l-għalf huwa prodott, immaniġġjat u amministrat huma inklużi. L-Istati Membri għandhom jagħtu attenzjoni speċjali lid-definizzjoni ta' kriterji li jistgħu jkunu relatati ma' riskju. Il-piż mogħti lil kull kriterju għandu jkun proporzjonali għar-riskju. Il-frekwenza ta' spezzjonar u n-numru ta' kampjuni analizzati fl-istabbiliment għandhom ikunu korrelatati mas-somma ta' piżijiet allokati lil dawk l-istabbilimenti.
      L-istabbilimenti u l-kriterji indikattivi li ġejjin għandhom ikunu kkunsidrati meta jitfassal programm ta' kontroll.

                  Stabbiliment

                  Kriterji

                  Peżament

                  Mtieħen ta' l-għalf

                  Mtieħen ta' l-għalf tat-tip double-stream li jipproduċu għalf kompost ta' annimali li jixtarru u għalf kompost ta' annimali li ma jixtarrux li fih proteini proċessati derogati ta' l-annimali
                  Mtieħen ta' l-għalf bi storja preċedenti, jew suspett, ta' non-konformità
                  Mtieħen ta' l-għalf b'ammont kbir ta' oġġetti ta' l-għalf importati b'kontenut għoli ta' proteini bħal materjal mitħun mill-ħut, minn fażola tat-tip soja, mill-gluten tal-qamħ u konċentrati tal-proteini
                  Mtieħen ta' l-għalf bi produzzjoni għolja ta' għalf kompost
                  Riskju ta' kontro-kontaminazzjoni li tirriżulta minn proċeduri operazzjonali interni (tfassil ta' sajlos, kontroll tas- separazzjoni effettiva tal-linji, kontroll ta' l-ingredjenti, laboratorju intern, proċeduri ta' teħid ta' kampjuni)

                  Pożizzjonijiet ta' Spezzjoni tal-Fruntieri u punti oħra ta' dħul għal ġol-Komunità

                  Ammont kbir/żgħir ta' importazzjoni ta' oġġetti ta' l-ikel
                  Oġġetti ta' l-ikel b'kontenut għoli ta' proteini

                  Irziezet

                     Home mixers li jużaw proteini proċessati derogati ta' l-annimali
                  Irziezet li jżommu annimali li jixtarru u speċi oħrajn (riskju li l-għalf jaqsam minn naħa għal oħra)
                  Irziezet li jixtru l-oġġetti ta' l-għalf bl-ingrossa

                  Negozjanti

                  Imħażen u ħażna intermedja ta' oġġetti ta' l-għalf b'kontenut għoli ta' proteini
                  Ammont kbir ta' oġġetti ta' l-għalf bl-ingrossa kkummerċjalizzati
                  Negozjanti ta' oġġetti ta' l-għalf komposti prodotti barra

                  Mobile mixers

                     Mixers li jipproducu kemm għall-annimali li jixtarru u kemm għal dawk li ma jixtarrux

                     Mixers ta' l-għalf bi storja preċedenti, jew suspett, ta' non-konformità.

                     Mixers li jinkorporaw oġġetti ta' l-għalf b'kontenut għoli ta' proteini

                     Mixers bi produzzjoni għolja ta' oġġetti ta' l-għalf
                  Għadd kbir ta' rziezet moqdija inklużi rziezet li jrabbu annimali li jixtarru

                  Mezz ta' trasport

                  Vetturi użati għat-trasportazzjoni ta' proteini proċessati ta' l-annimali u oġġetti ta' l-għalf
                  Vetturi bi storja preċedenti, jew suspett, ta' non-konformità

            Bħala alternattiva għal dawn l-istabbilimenti u kriterji indikattivi, l-Istati Membri jistgħu jgħaddu l-evalwazzjoni tar-riskji tagħhom lill-Kummissjoni qabel il-31 ta' Marzu 2005.
      It-teħid tal-kampjuni għandu jkun immirat lejn kunsinni jew avvenimenti fejn il-kontro-kontaminazzjoni bi proteini proċessati projbiti hija l-aktar probabbli (l-ewwel kunsinna wara t-trasportazzjoni ta' l-oġġetti ta' l-għalf li fihom proteina projbita ta' l-annimali f'din il-kunsinna, problemi tekniċi jew tibdiliet fil-linji ta' produzzjoni, tibdiliet f'bunkers jew sajlos tal-ħażna għal materjal fi kwantitajiet kbar).
      Fl-2005, l-Istati Membri għandhom jikkonċentraw fuq l-analiżi tal-polpa tal-pitrava zokkrija u materjali ta' l-għalf importati.
      In-numru minimu ta' spezzjonijiet kull sena fi Stat Membru għandu jkun ta' 10 kull 100 000 tunnellata ta' l-għalf kompost prodott. In-numru minimu ta' kampjuni uffiċjali kull sena fi Stat Membru għandu jkun ta' 20 kull 100 000 tunnellata ta' l-għalf kompost prodott. Sa ma ssir l-approvazzjoni ta' metodi alternattivi, l-identifikazzjoni u l-istima mikroskopici kif deskritti fid-Direttiva tal-Kummissjoni 2003/126/KE dwar il-metodu analitiku għad-determinazzjoni tal-kostitwenti li ġejjin mill-annimali għall-kontroll uffiċjali ta' l-oġġetti ta' l-għalf (2) għandhom jintużaw għall-analiżi tal-kampjuni. Kull preżenza ta' kostitwenti projbiti li ġejjin mill-annimali fl-oġġetti ta' l-għalf għandha titqies bħala ksur tal-projbizzjoni dwar l-għalf.
      Ir-riżultati tal-programmi ta' spezzjoni għandhom jiġu kkomunikati lill-Kummissjoni billi jintużaw il-formati li ġejjin.
      Sommarju tal-kontrolli dwar restrizzjonijiet fuq l-għalf għal għalf li jkun ġej mill-annimali (għalf ta' proteini proċessati projbiti ta' l-annimali)
      A.   Spezzjonijiet dokumentati

                  Stadju

                  Numru ta' spezzjonijiet li jikkonsistu f'kontrolli tal-preżenza ta' proteini proċessati ta' l-annimali

                  Numru ta' ksur tal-liġi bbażat fuq kontrolli dokumentarji eċċ.aktar milli testijiet fil-laboratorju

                  Importazzjoni ta' materjali ta' l-għalf

                  Ħażna ta' materjali ta' l-għalf

                  Mtieħen ta' l-għalf

                  Home mixers/mobile mixers

                  Intermedjarji ta' oġġetti ta' l-għalf

                  Mezzi ta' trasport

                  Irziezet li jrabbu annimali li ma jixtarrux

                  Irziezet li jrabbu annimali li jixtarru

                  Oħrajn:…………………….

      B.   Teħid ta' kampjuni u ttestjar ta' materjali ta' l-għalf u oġġetti ta' l-għalf komposti għal proteini proċessati ta' l-annimali

                  Stabbiliment

                  Numru ta' kampjuni uffiċjali ttestjati għal proteini proċessati ta' l-annimali

                  Numru ta' kampjuni mhux konformi

                  Preżenza ta' proteini proċessati ta' l-annimali minn annimali ta' l-art

                  Preżenza ta' proteini proċessati ta' l-annimali minn ħut

                  Materjali ta' l-għalf

                  Oġġetti ta' l-għalf komposti

                  Materjali ta' l-għalf

                  Oġġetti ta' l-għalf komposti

                  Materjali ta' l-għalf

                  Oġġetti ta' l-għalf komposti

                  għal annimali li jixtarru

                  għal annimali li ma jixtarrux

                  għal annimali li jixtarru

                  għal annimali li ma jixtarrux

                  għal annimali li jixtarru

                  għal annimali li ma jixtarrux

                  Ma' l-importazzjoni

                  Mtieħen ta' l-għalf

                  Intermedjarji/ħażna

                  Mezzi ta' trasport

                  Home mixers/mobile mixers

                  Fl-irziezet

                  Oħrajn:…………

      C.   Sommarju ta' proteini proċessati projbiti ta' l-annimali misjuba f'kampjuni ta' oġġetti ta' l-ikel maħsuba għal annimali li jixtarru

                  Xahar tat-teħid tal-kampjun

                  Grad tat-tip u oriġini tal-kontaminazzjoni

                  Sanzjonijiet (jew miżuri oħra) applikati

                  1

                  2

                  3

                  4

                  5

                  …

         (1)  ĠU L 147, tal-31.5.2001, p. 1. Regolament kif l-aħħar emendat bir-Regolament tal-Kummissjoni (KE) Nru 1993/2004 (ĠU L 344, ta' l-20.11.2004, p. 12).

         (2)  ĠU L 339, ta' l-24.12.2003, p. 78.

      ANNESS IV
      Riżultati individwali tal-kampjuni kollha (kemm konformi kif ukoll mhux konformi) dwar il-kontenut ta' ram jew żingu f'oġġetti ta' l-għalf komposti għall-majjali

                  Tip ta' l-oġġett ta' l-għalf kompost (kategorija ta' l-annimal)

                  Element traċċa (ram jew żingu)

                  Livell misjub (mg/kg ta' l- oġġett ta' l-għalf komplut)

                  Raġuni għala nqabeż il-kontenut massimu  (1)

                  Azzjoni li ttieħdet

         (1)  Kif konkluż wara investigazzjoni mwettqa mill-awtorità kompetenti.


title: Rakkomandazzjoni tal-Kunsill tal- 10 ta' Frar 2009 dwar il-kwittanza li trid tingħata lill-Kummissjoni fir-rigward tal-implimentazzjoni tal-operazzjonijiet tal-Fond Ewropew għall-Iżvilupp (id-Disa' EDF) għas-sena finanzjarja 2007

text:
               11.2.2009

               MT

               Il-Ġurnal Uffiċjali tal-Unjoni Ewropea

               L 40/37

         RAKKOMANDAZZJONI TAL-KUNSILL
   tal-10 ta' Frar 2009
   dwar il-kwittanza li trid tingħata lill-Kummissjoni fir-rigward tal-implimentazzjoni tal-operazzjonijiet tal-Fond Ewropew għall-Iżvilupp (id-Disa' EDF) għas-sena finanzjarja 2007
   (2009/114/KE)
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea,
   Wara li kkunsidra l-Ftehim ta' Sħubija ACP-KE, iffirmat f'Cotonou fit-23 ta' Ġunju 2000 (1) u emendat bil-Ftehim iffirmat fil-Lussemburgu fil-25 ta' Ġunju 2005 (2),
   Wara li kkunsidra l-Ftehim Intern (3) dwar il-finanzjament u l-amministrazzjoni tal-għajnuna Komunitarja taħt il-Protokoll Finanzjarju għall-Ftehim ta' Sħubija ACP-KE, minn issa issa 'l quddiem imsejjaħ il-“Ftehim Intern”, li jistabbilixxi, fost affarijiet oħra, id-Disa' Fond Ewropew għall-Iżvilupp (id-Disa' EDF), u partikolarment l-Artikolu 32(3) ta' dak il-Ftehim,
   Wara li kkunsidra r-Regolament Finanzjarju tas-27 ta' Marzu 2003 applikabbli għad-9 Fond Ewropew għall-Żvilupp (4), u partikolarment l-Artikoli 96 sa 103 tiegħu,
   Wara li eżamina l-kont tad-dħul u tal-infiq u l-karta tal-bilanċ relatati mal-operazzjonijiet tad-Disa' EDF kif kienu fil-31 ta' Diċembru 2007 u r-rapport tal-Qorti tal-Awdituri dwar is-sena finanzjarja 2007 flimkien mar-risposti tal-Kummissjoni (5),
   Billi:

               (1)

               Skond l-Artikolu 32(3) tal-Ftehim Intern, il-kwittanza għall-amministrazzjoni finanzjarja tad-Disa' EDF trid tingħata lill-Kummissjoni mill-Parlament Ewropew fuq ir-rakkomandazzjoni tal-Kunsill,

               (2)

               L-implimentazzjoni ġenerali mill-Kummissjoni tal-operazzjonijiet tad-Disa' EDF matul is-sena finanzjarja 2007 kienet sodisfaċenti,

         B'DAN JIRRAKKOMANDA li l-Parlament Ewropew jagħti lill-Kummissjoni kwittanza fir-rigward tal-implimentazzjoni tal-operazzjonijiet tad-Disa' EDF għas-sena finanzjarja 2007.

      Magħmula fi Brussell, 10 ta’ Frar 2009.

            Għall-Kunsill

            Il-President

         M. KALOUSEK

      (1)  ĠU L 317, 15.12.2000, p. 3.

      (2)  ĠU L 287, 28.10.2005, p. 4.

      (3)  ĠU L 317, 15.12.2000, p. 355.

      (4)  ĠU L 83, 1.4.2003, p. 1.

      (5)  ĠU C 286, 10.11.2008, p. 273.


title: Ir-Rakkomandazzjoni Nru U1 tat- 12 ta’ Ġunju 2009 dwar il-leġiżlazzjoni applikabbli għall-persuni qiegħda involuti f’attività professjonali jew kummerċjali part-time fi Stat Membru ieħor li mhuwiex l-Istat ta’ residenza (Test b’relevanza għaż-ŻEE u għall-Ftehim KE/Żvizzera)

text:
               24.4.2010

               MT

               Il-Ġurnal Uffiċjali tal-Unjoni Ewropea

               C 106/49

         IR-RAKKOMANDAZZJONI Nru U1
   tat-12 ta’ Ġunju 2009
   dwar il-leġiżlazzjoni applikabbli għall-persuni qiegħda involuti f’attività professjonali jew kummerċjali part-time fi Stat Membru ieħor li mhuwiex l-Istat ta’ residenza
   (Test b’rilevanza għaż-ŻEE u għall-Ftehim KE/Żvizzera)
   2010/C 106/15
   IL-KUMMISSJONI AMMINISTRATTIVA GĦALL-KOORDINAZZJONI TAS-SISTEMI TAS-SIGURTÀ SOĊJALI,
   Wara li kkunsidrat l-Artikolu 72(a) tar-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-koordinazzjoni ta’ sistemi ta’ sigurtà soċjali (1), li skontu l-Kummissjoni Amministrattiva hija responsabbli biex tittratta l-mistoqsijiet kollha amministrattivi jew il-mistoqsijiet ta’ interpretazzjoni li jqumu mid-dispożizzjonijiet tar-Regolament (KE) Nru 883/2004 u r-Regolament (KE) Nru 987/2009 tal-Parlament Ewropew u tal-Kunsill tas- 16 ta’ Settembru 2009 li jistabbilixxi l-proċedura għall-implimentazzjoni tar-Regolament (KE) Nru 883/2004 dwar il-koordinazzjoni tal-iskemi ta’ sigurtà soċjali (2),
   Wara li kkunsidrat l-Artikoli 11(3)(a) u 16(1) tar-Regolament (KE) Nru 883/2004 u l-Artikolu 18 tar-Regolament (KE) Nru 987/2009,
   Billi:

               (1)

               Meta persuni li għandhom residenza fit-territorju ta’ Stat Membru huma eliġibbli, skont il-leġiżlazzjoni applikabbli tagħhom, biex jirċievu benefiċċji tal-qgħad, għandhom jiġu permessi jsegwu attività professjonali jew kummerċjali part-time fit-territorju ta’ Stat Membru ieħor, filwaqt li jippreservaw l-intitolament għall-benefiċċji tal-qgħad provduti mill-Istat fejn għandhom ir-residenza.

               (2)

               F’din is-sitwazzjoni jeħtieġ li tiġi ddeterminata l-leġiżlazzjoni applikabbkli għal persuni bħal dawn li taqa’ taħt l-Artikolu 11 tar-Regolament (KE) Nru 883/2004, biex jiġu evitati kunflitti possibbli tal-liġijiet.

               (3)

               Skont l-Artikolu 11(2) tar-Regolament imsemmi, persuni li qegħdin jirċievu benefiċċji fi flus minħabba jew bħala konsegwenza tal-attività tagħhom bħala persuni impjegati jew bħala persuni impjegati għal rashom, għandhom jitqiesu bħallikieku qegħdin iwettqu din l-attività.

               (4)

               Skont l-Artikolu 11(3)(a) tar-Regolament imsemmi, persuna li twettaq attività bħala persuna impjegata jew bħala persuna li taħdem għal rasha fi Stat Membru għandha tkun soġġetta għal-leġiżlazzjoni ta’ dak l-Istat Membru.

               (5)

               Fl-interess tal-persuni msemmija fil-premessa (1) hawn fuq, huwa preferibbli li persuni bħal dawn jibqgħu jkunu soġġetti għal-leġiżlazzjoni tal-pajjiż ta’ residenza tagħhom fir-rigward kemm ta’ ħlas ta’ kontribuzzjonijiet dovuti minħabba l-attività professjonali jew kummerċjali tagħhom kif ukoll l-għoti tal-benefiċċji.

               (6)

               L-Artikolu 16(1) tar-Regolament (KE) Nru 883/2004 jippermetti lill-Istati Membri biex jipprevedu eċċezzjonijiet għall-Artikoli 11 sa 15 tar-Regolament imsemmi.
               Filwaqt li taġixxi skont il-kundizzjonijiet stipulati fl-Artikolu 71(2) tar-Regolament (KE) Nru 883/2004,

         PERMEZZ DAN TA’ HAWNHEKK TIRRAKKOMANDA LIS-SERVIZZI U L-ISTITUZZJONIJIET KOMPETENTI LI:

               1.

               L-awtoritajiet kompetenti tal-Istati Membri kkonċernati jikkonkludu, jew jagħtu struzzjonijiet lill-korpi maħturin minn dawn l-awtoritajiet kompetenti biex jikkonkludu, ftehimiet skont l-Artikolu 16(1) tar-Regolament (KE) Nru 883/2004 bil-kundizzjonijiet li ġejjin:
               Il-ftehimiet għandhom jipprevedu li persuni li jirċievu benefiċċju tal-qgħad fl-Istat tagħhom ta’ residenza u fl-istess waqt iwettqu attività professjonali jew kummerċjali part-time fi Stat Membru ieħor għandhom ikunu soġġetti esklussivament għal-leġiżlazzjoni tal-Istat imsemmi l-ewwel, kemm fir-rigward ta’ ħlas ta’ kontribuzzjonijiet kif ukoll l-għoti tal-benefiċċji.
               L-istituzzjoni li tipprovdi l-benefiċċju tal-qgħad fl-Istat ta’ residenza tal-persuna kkonċernata għandha tinforma l-istituzzjoni maħtura mill-awtorità kompetenti ta’ dak l-Istat dwar kwalunkwe attività professjonali jew kummerċjali part-time li fiha hija involuta l-persuna kkonċernata fi Stat Membru ieħor.
               Din l-istituzzjoni msemmija l-aħħar għandha tinforma minnufih l-istituzzjoni maħtura mill-awtorità kompetenti tal-Istat Membru li fit-territorju tagħha l-persuna kkonċernata qed twettaq attività part-time, li l-persuna tibqa’ soġġetta għal-leġiżlazzjoni tal-Istat Membru ta’ residenza.

               2.

               Skont dawn il-ftehimiet, għandhom japplikaw il-proċeduri aministrattivi stipulati fl-Anness 19 sa 21 tar-Regolament (KE) Nru 987/2009.

               3.

               Il-ftehim konkluż mill-Istati Membri skont ir-Rakkomandazzjoni Nru 18 tat-28 ta’ Frar 1986, li huwa anness hawnhekk, għandu jibqa’ validu skont ir-Regolamenti (KE) Nru 883/2004 u (KE) Nru 987/2009, soġġett għall-punt 2 ta’ din ir-Rakkomandazzjoni.

               4.

               Din ir-Rakkomandazzjoni għandha tiġi ppubblikata f’Il-Ġurnal Uffiċjali tal-Unjoni Ewropea. Għandha tibda tapplika mid-data tad-dħul fis-seħħ tar-Regolament (KE) Nru 987/2009.

            Il-President tal-Kummissjoni Amministrattiva

         Gabriela PIKOROVÁ

      (1)  ĠU L 166, 30.4.2004, p. 1.

      (2)  ĠU L 284, 30.10.2009, p. 1.

      ANNESS
      Il-Ftehim tat-28 ta’ Ottubru 1986 bejn il-Belġju u l-Lussemburgu dwar id-determinazzjoni tal-leġiżlazzjoni applikabbli għall-persuni qiegħda li għandhom residenza f’wieħed miż-żewġ Stati, li fih jirċievu benefiċċji tal-qgħad, filwaqt li jaħdmu part-time fl-Istat l-ieħor.


Rakkomandazzjoni għal opinjoni tal-Kunsill skond it-tielet paragrafu ta’ l-Art. 9 tar-regolament tal-Kunsill (KE) Nru 1466/97 tas-7 ta’ Lulju 1997 Dwar il-programm ta’ konverġenza aġġornat ta’ Ċipru, 2004-2008


title: Rakkomandazzjoni tal-Kunsill tat-12 ta' Lulju 2016 dwar il-Programm Nazzjonali ta' Riforma tal-2016 ta' Spanja u li tagħti opinjoni tal-Kunsill dwar il-Programm ta' Stabbiltà tal-2016 ta' Spanja

text:
               18.8.2016

               MT

               Il-Ġurnal Uffiċjali tal-Unjoni Ewropea

               C 299/7

         RAKKOMANDAZZJONI TAL-KUNSILL
   tat-12 ta' Lulju 2016
   dwar il-Programm Nazzjonali ta' Riforma tal-2016 ta' Spanja u li tagħti opinjoni tal-Kunsill dwar il-Programm ta' Stabbiltà tal-2016 ta' Spanja
   (2016/C 299/02)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta' Lulju 1997 dwar it-tisħiħ tas-sorveljanza ta' pożizzjonijiet ta' budget u s-sorveljanza u l-koordinazzjoni tal-politika ekonomika (1), u partikolarment l-Artikolu 5(2) tiegħu,
   Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta' Novembru 2011 dwar il-prevenzjoni u l-korrezzjoni tal-iżbilanċi makroekonomiċi (2), u b'mod partikolari l-Artikolu 6(1) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra r-riżoluzzjonijiet tal-Parlament Ewropew,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkunsidra l-opinjoni tal-Kumitat Ekonomiku u Finanzjarju,
   Wara li kkunsidra l-opinjoni tal-Kumitat tal-Protezzjoni Soċjali,
   Wara li kkunsidra l-opinjoni tal-Kumitat tal-Politika Ekonomika,
   Billi:

               (1)

               Fis-26 ta' Novembru 2015, il-Kummissjoni adottat l-Istħarriġ Annwali dwar it-Tkabbir, li ta bidu għas-Semestru Ewropew għall-koordinazzjoni tal-politika ekonomika tal-2016. Il-prijoritajiet tal-Istħarriġ Annwali dwar it-Tkabbir ġew approvati mill-Kunsill Ewropew fis-17-18 ta' Marzu 2016. Fis-26 ta' Novembru 2015, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija, li fih identifikat lil Spanja bħala wieħed mill-Istati Membri li dwaru kellha titwettaq analiżi fil-fond. Fl-istess ġurnata, il-Kummissjoni adottat ukoll rakkomandazzjoni għal Rakkomandazzjoni tal-Kunsill dwar il-politika ekonomika taż-żona tal-euro. Din ir-Rakkomandazzjoni ġiet approvata mill-Kunsill Ewropew fit-18-19 ta' Frar 2016 u adottata mill-Kunsill fit-8 ta' Marzu 2016 (3). Bħala pajjiż li l-munita tiegħu hija l-euro, u fid-dawl tal-interkonnessjonijiet mill-qrib bejn l-ekonomiji fl-unjoni ekonomika u monetarja, Spanja għandha tiżgura l-implimentazzjoni sħiħa u f'waqtha tar-Rakkomandazzjoni.

               (2)

               Ir-rapport tal-pajjiż tal-2016 għal Spanja ġie ppubblikat fis-26 ta' Frar 2016. Huwa vvaluta l-progress li għamlet Spanja fl-indirizzar tar-rakkomandazzjonijiet speċifiċi għall-pajjiż adottati mill-Kunsill fl-14 ta' Lulju 2015 u l-progress ta' Spanja lejn il-miri nazzjonali tal-Ewropa 2020 tagħha. Kien jinkludi wkoll analiżi fil-fond skont l-Artikolu 5 tar-Regolament (UE) Nru 1176/2011. Fit-8 ta' Marzu 2016, il-Kummissjoni ppreżentat ir-riżultati tal-analiżi fil-fond. L-analiżi tal-Kummissjoni twassalha biex tikkonkludi li Spanja qed tesperjenza żbilanċi makroekonomiċi. B'mod partikolari, dejn estern u intern għoli, kemm pubbliku kif ukoll privat, qed ikompli jikkostitwixxi vulnerabbiltà fil-kuntest ta' livell għoli ta' qgħad. Il-ħtieġa għall-azzjoni biex jitnaqqas ir-riskju ta' effetti avversi fuq l-ekonomija Spanjola u, fid-dawl tad-daqs tagħha, ta' effetti sekondarji negattivi fuq l-unjoni ekonomika u monetarja, hija importanti. Minkejja t-titjib fil-bilanċ tal-kont kurrenti, l-obbligazzjonijiet esterni netti ma humiex projettati li jilħqu livelli prudenti f'terminu qasir. Id-diżingranaġġ fis-settur privat huwa miexi bil-pass mixtieq, appoġġat parzjalment minn kundizzjonijiet favorevoli tat-tkabbir, iżda l-ħtiġijiet tad-diżingranaġġ huma kbar u d-dejn pubbliku għadu kbir. Ittieħdu miżuri fis-settur finanzjarju u fl-oqfsa tal-insolvenza korporattiva u personali, iżda hija meħtieġa aktar azzjoni fuq l-innovazzjoni u l-kompetenzi u fuq il-konformità mal-Patt ta' Stabbiltà u Tkabbir.

               (3)

               Fid-29 ta' April 2016, Spanja ppreżentat il-Programm Nazzjonali ta' Riforma tagħha tal-2016 u fit-30 ta' April 2016 ippreżentat il-Programm ta' Stabbiltà tagħha tal-2016. Sabiex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien.

               (4)

               Rakkomandazzjonijiet rilevanti speċifiċi għall-pajjiż ġew indirizzati fl-ipprogrammar tal-Fondi Strutturali u ta' Investiment Ewropej għall-perjodu 2014-2020. Kif kien previst fl-Artikolu 23 tar-Regolament (UE) Nru 1303/2013 tal-Parlament Ewropew u tal-Kunsill (4), fejn ikun neċessarju li jingħata sostenn lill-implimentazzjoni tar-rakkomandazzjonijiet rilevanti tal-Kunsill, il-Kummissjoni tista' titlob lil Stat Membru li jirrieżamina u jipproponi emendi għall-Ftehim ta' Sħubija u għall-programmi rilevanti tiegħu. Il-Kummissjoni pprovdiet aktar dettalji dwar kif ser tagħmel użu minn din id-dispożizzjoni f'linji gwida dwar l-applikazzjoni tal-miżuri li jorbtu l-effettività tal-Fondi Strutturali u ta' Investiment Ewropej mal-governanza ekonomika soda.

               (5)

            Spanja bħalissa tinsab fil-fergħa korrettiva tal-Patt ta' Stabbiltà u Tkabbir. Fil-Programm ta' Stabbiltà tagħha tal-2016, Spanja qed tippjana li tikseb miri tad-defiċit nominali ta' 3,6 % tal-PDG fl-2016 u ta' 2,9 % tal-PDG fl-2017. Id-defiċit eċċessiv huwa għalhekk ippjanat li jiġi kkoreġut sena aktar tard milli rrakkomandat bħalissa mill-Kunsill, wara li l-mira tal-isforz fiskali u dik nominali ma ntlaħqux fl-2014 u fl-2015. Dawn il-miri jassumu l-implimentazzjoni sħiħa ta' 0,4 % tal-PDG f'iffrankar permanenti fil-livelli tal-gvern ċentrali u reġjonali, imħabbra f'rispons għar-rakkomandazzjoni tal-Kummissjoni Awtonoma tad-9 ta' Marzu 2016. Id-defiċit huwa ppjanat li jkompli jonqos wara dan, għal 1,6 % tal-PDG fl-2019. Madankollu, l-objettiv fuq terminu medju ta' pożizzjoni bbilanċjata tal-baġit f'termini strutturali mhijiex ippjanata li tintlaħaq fl-orizzont taż-żmien tal-Programm ta' Stabbiltà. B'mod partikolari, il-bilanċ strutturali rikalkulat huwa projettat li jitjieb biss marġinalment fl-2016 u fl-2017 għal madwar -2
                   % tal-PDG, u jonqos bil-mod biex jilħaq -2
                   % tal-PDG fl-2019. Il-proporzjon tad-dejn tal-gvern mal-PDG naqas biss marġinalment fl-2015 għal 99,2 % tal-PDG u huwa mistenni li jonqos ftit fl-2016 u fl-2017 u b'mod aktar deċiżiv fis-sentejn ta' wara, għal 96 % tal-PDG fl-2019, hekk kif il-bilanċ primarju jinbidel f'surplus. Ix-xenarju makroekonomiku li fuqu huma bbażati dawn il-projezzjonijiet baġitarji huwa plawżibbli għall-2016 u l-2017 u pjuttost ottimist minn hemm 'il quddiem; ġie approvat mill-Istitut Indipendenti Fiskali ta' Spanja (AIReF). It-tbassir tar-rebbiegħa tal-2016 tal-Kummissjoni jipprevedi defiċit ta' 3,9 % tal-PDG fl-2016 u ta' 3,1 % tal-PDG fl-2017, 'il fuq mill-miri nominali fil-Programm ta' Stabbiltà. Spanja għalhekk mhijiex prevista li ser tikkoreġi d-defiċit eċċessiv sal-2016 kif irrakkomandat mill-Kunsill. Ir-riskji għall-miri tad-defiċit f'dan il-programm joriġinaw l-aktar mill-inċertezzi dwar l-implimentazzjoni tal-iffrankar mill-miżuri ta' Marzu/April 2016. Billi d-defiċit strutturali huwa projettat li jiżdied ftit f'kull waħda minn dawk is-sentejn, l-isforz fiskali mhuwiex konformi mar-rekwiżiti tal-Patt ta' Stabbiltà u Tkabbir. Fuq il-bażi tal-valutazzjoni tiegħu tal-Programm ta' Stabbiltà u filwaqt li jqis it-tbassir tar-rebbiegħa tal-2016 tal-Kummissjoni, il-Kunsill huwa tal-opinjoni li hemm riskju li Spanja ma tikkonformax mad-dispożizzjonijiet tal-Patt ta' Stabbiltà u Tkabbir. Għaldaqstant, huma meħtieġa miżuri oħra sabiex tiġi żgurata l-konformità fl-2016 u fl-2017.

               (6)

               Skont l-Artikolu 10(1) tar-Regolament tal-Kunsill (KE) Nru 1467/97 (5), il-Kummissjoni ser timmonitorja b'mod regolari l-implimentazzjoni tal-azzjoni meħuda minn Spanja b'rispons għall-aħħar rakkomandazzjoni magħmula mill-Kunsill skont l-Artikolu 126(7) TFUE: għaldaqstant, il-Kummissjoni se tirrakkomanda lill-Kunsill il-passi xierqa li għandhom jittieħdu fil-qafas tal-proċedura ta' defiċit eċċessiv.

               (7)

               Sa mill-2012, Spanja saħħet il-qafas fiskali sabiex, fost affarijiet oħra, jiġu evitati devjazzjonijiet u tiġi żgurata l-konformità mil-livelli kollha ta' gvern mal-miri rispettivi tagħhom tad-defiċit u tad-dejn u tan-nefqa. Barra minn hekk, regola ta' applikazzjoni (fuq bażi volontarja u, fl-2016, saret obbligatorja għall-parti l-kbira tar-reġjuni) fil-livell reġjonali ġiet approvata f'nofs l-2015 biex trażżan iż-żieda fin-nefqa fuq il-kura tas-saħħa u l-prodotti farmaċewtiċi u ftehim bejn il-Gvern u l-industrija farmaċewtika ġie ffirmat f'Novembru 2015 biex jgħin sabiex jiġi razzjonalizzat l-infiq fuq prodotti farmaċewtiċi. Minkejja dan, fl-2015, il-parti l-kbira tar-reġjuni kif ukoll is-settur tas-sigurtà soċjali naqsu sew milli jilħqu l-miri fiskali domestiċi tagħhom. Ir-regola dwar l-infiq tal-liġi tal-istabbiltà ma ġietx osservata mis-subsetturi ċentrali, reġjonali u lokali tal-gvern u t-tkabbir fin-nefqa ta' prodotti farmaċewtiċi, jiġifieri fl-isptarijiet, kompla jiżdied, ukoll jekk wieħed jeskludi l-impatt ta' trattamenti ġodda kontra l-hepatitis C.

               (8)

               Fil-qasam tal-akkwist pubbliku, Spanja għandha prestazzjoni tajba fir-rigward tal-kwalità tal-leġislazzjoni u d-disponibilità ta' proċeduri ta' rieżami. Saru sforzi sabiex ix-xiri pubbliku jiġi razzjonalizzat, b'mod partikolari permezz ta' mekkaniżmi konġunti tal-akkwist. Madankollu, hemm spariġġi fl-implimentazzjoni tal-akkwist pubbliku f'amministrazzjonijiet differenti u l-insuffiċjenza tal-mekkaniżmi ta' kontroll tfixkel l-applikazzjoni korretta tar-regoli tal-akkwist pubbliku. L-għadd ta' ksur allegat tal-leġislazzjoni tal-UE dwar l-akkwist pubbliku li tressaq għall-attenzjoni tal-Kummissjoni fis-snin reċenti kien relattivament għoli. Minbarra dan, il-Qorti Spanjola tal-Awdituri indikat xi dgħufijiet bħall-użu frekwenti tal-proċedura nnegozjata mingħajr pubblikazzjoni, il-modifikar ripetut tal-kuntratti, il-qsim tal-kuntratti f'kuntratti iżgħar u l-preċiżjoni u ċarezza insuffiċjenti ta' xi dokumenti tas-sejħiet għall-offerti u ta' xi deċiżjonijiet amministrattivi.

               (9)

               Spanja għamlet progress sostanzjali fir-ristrutturar tas-settur finanzjarju. Ġiet implimentata l-liġi dwar il-banek tat-tfaddil sabiex tissaħħaħ il-governanza tagħhom u sabiex jitnaqqsu l-ishma ta' kontroll miżmuma minn fondazzjonijiet bankarji. L-implimentazzjoni ta' pjanijiet għar-ristrutturar ta' banek megħjuna mill-istat hija avvanzata ħafna. Il-Bank ta' Spanja emenda s-sistema eżistenti tal-kontabilità għall-istituzzjonijiet tal-kreditu u adotta qafas ġdid għal SAREB, il-kumpanija Spanjola tal-immaniġġar tal-assi. Il-qafas il-ġdid ser jippermetti lil SAREB tikseb trattament xieraq lill-indebolimenti u se jgħin biex il-politiki tad-diżingranaġġ tagħha jiġu adattati għal preżunzjonijiet kredibbli tas-suq.

               (10)

               Ir-riformi fis-suq tax-xogħol li saru fis-snin reċenti għamlu l-impjieg aktar reattiv għat-tkabbir, u l-ħolqien tal-impjiegi reġa' beda, appoġġat minn aktar flessibbiltà u tkomplija ta' moderazzjoni fil-pagi. Il-ftehimiet kollettivi sostnew din ix-xejra, ukoll minħabba l-ftehim interprofessjonali ffirmat f'Ġunju 2015. Iż-żieda reċenti fil-livell ġenerali tal-impjieg kienet ikkawżata prinċipalment minn kuntratti temporanji, għalkemm in-numru ta' kuntratti indefiniti ġodda mingħajr limitu ta' żmien qiegħed bil-mod il-mod jiżdied. Madankollu, l-użu ta' inċentivi għal reklutaġġ permanenti ġdid għadu limitat, u l-proporzjon ta' ħaddiema temporanji għadu wieħed mill-ogħla fl-Unjoni, filwaqt li l-opportunitajiet għall-ħaddiema temporanji biex jimxu lejn kuntratt permanenti għadhom baxxi. It-terminu qasir ta' kuntratti temporanji jillimita l-inċentivi biex wieħed jinvesti fil-kapital uman, u dan ixekkel it-tkabbir fil-produttività. Għalkemm qed jonqos b'mod rapidu, il-qgħad għadu għoli ħafna, b'mod partikolari fost iż-żgħażagħ, u t-tul medju tiegħu huwa għoli ħafna wkoll. Qgħad fit-tul għoli u persistenti jimplika li hemm riskju li l-qgħad isir strutturali, u jaffettwa b'mod negattiv il-kundizzjonijiet tax-xogħol u dawk soċjali. Kważi 60 % ta' dawk li jkunu qiegħda fit-tul għandhom ftit kompetenzi professjonali, u dan jitlob li jkun hemm politiki tas-suq tax-xogħol u tat-taħriġ attivi u passivi xierqa sabiex jiġu indirizzati spariġġi mifruxa fil-kompetenzi u jiġi evitat id-deprezzament tal-kompetenzi fost dan il-grupp. L-interazzjoni ma' min iħaddem fit-tfassil ta' programmi ta' taħriġ għadha dgħajfa.

               (11)

               L-effettività ta' miżuri ta' attivazzjoni u miżuri attivi tas-suq tax-xogħol tiddependi ħafna fuq il-kapaċità tas-servizzi tal-impjiegi biex ifasslu u joffru appoġġ individwalizzat lill-benefiċjarji. L-implimentazzjoni tar-riformi reċenti ta' politiki attivi tas-suq tax-xogħol qed tagħmel progress bil-mod u l-kapaċità tas-servizzi pubbliċi tal-impjiegi biex jipprovdu pariri u assistenza fit-tfittxija għax-xogħol effettivi u individwalizzati għadha limitata. Il-kooperazzjoni bejn is-servizzi pubbliċi reġjonali tal-impjiegi u aġenziji ta' kollokament privati għadha limitata. Barra minn hekk, il-kooperazzjoni bejn is-servizzi tal-impjiegi u dawk soċjali mhijiex uniformi madwar ir-reġjuni, u dan ixekkel il-provvista ta' assistenza kkoordinata għal dawk l-iktar 'il bogħod mis-suq tax-xogħol, b'mod partikolari għall-benefiċjarji tal-introjtu minimu. Hemm differenzi sinifikanti bejn ir-reġjuni fir-rigward ta' skemi ta' appoġġ għall-introjtu, pereżempju fl-arranġamenti tal-forniment, fir-rekwiżiti ta' eliġibilità, fil-kopertura u fl-adegwatezza, filwaqt li diffikultajiet fit-trasferiment tal-benefiċċji soċjali qed ixekklu l-mobilità interreġjonali tax-xogħol. Barra minn hekk, l-informazzjoni dwar it-transizzjoni lejn l-impjieg minn skemi ta' introjtu minimu hija pjuttost limitata. Spanja bħalissa qed tħejji mappa tal-iskemi ta' appoġġ għall-introjtu nazzjonali u reġjonali fil-pajjiż, li tkopri l-livelli nazzjonali u reġjonali. Filwaqt li ġew introdotti xi miżuri, l-effettività tal-benefiċċji tal-familja u għad-djar fit-tnaqqis tal-faqar għadha limitata, u n-nuqqas ta' kura għat-tfal adegwata u affordabbli u ta' kura fit-tul jiskoraġġixxu lin-nisa, b'mod partikolari, milli jibdew impjieg.

               (12)

               Dan it-tibdil hekk mgħaġġel fil-kompożizzjoni settorjali tal-impjiegi li Spanja qed tesperjenza mill-2008 'l hawn kien akkumpanjat minn żieda fl-ispariġġi tal-kompetenzi. Il-livell baxx kumplessiv ta' kompetenzi jikkostrinġi t-transizzjoni lejn attivitajiet b'valur miżjud ogħla u jxekkel it-tkabbir tal-produttività. Minkejja livell għoli ta' kisba tal-edukazzjoni terzjarja, il-provvista tal-kompetenzi mhijiex allinjata biżżejjed mal-ħtiġijiet tas-suq tax-xogħol u r-rati tal-impjegabbiltà għall-gradwati terzjarji reċenti huma fost l-aktar baxxi fl-Ewropa, bi proporzjon sinifikanti impjegati f'impjiegi li ma jitolbux lawrja universitarja. Minbarra dan, minkejja titjib żgħir matul l-aħħar ħames snin, parzjalment sostnut minn inizjattivi biex tiżdied ir-rappreżentanza tal-impriżi fil-bordijiet tat-tmexxija tal-universitajiet, il-kooperazzjoni bejn l-universitajiet u l-impriżi għadha dgħajfa. Il-mobilità mnaqqsa tal-akkademiċi, ir-riġidità tas-sistema tal-governanza tal-universitajiet u l-ostakli amministrattivi ffaċċati mill-Uffiċċji tat-Trasferiment tar-Riżultati tar-Riċerka (Oficinas de transferencia de resultados de investigación) iżidu l-ostakli għal kooperazzjoni aktar mill-qrib.

               (13)

               Il-politika tar-riċerka u l-innovazzjoni fi Spanja qed tiffaċċa bosta sfidi. L-interazzjoni bejn ir-riċerka pubblika u dik privata hija dgħajfa. L-intensità tar-R&Ż fi Spanja (l-infiq fuq ir-R&Ż relattiv għall-PDG) u l-prestazzjoni tal-innovazzjoni qed ikomplu jonqsu, fl-isfond ta' numru relattivament baxx ta' kumpaniji innovattivi u inċentivi limitati għall-kollaborazzjoni bejn ir-riċerka pubblika u n-negozju. Spanja ma tilħaqx il-livelli ta' prestazzjoni meħtieġa fir-rigward tal-biċċa l-kbira tal-indikaturi tal-innovazzjoni tan-negozju. Id-distakk fl-intensità tal-infiq fir-R&Ż meta mqabbel mal-Unjoni kollha huwa partikolarment sinifikanti fir-rigward tal-investiment fir-R&Ż mis-settur privat (0,6 % fi Spanja meta mqabbel ma' 1,3 % fl-Unjoni kollha kemm hi). Il-kapital tar-riskju għadu mhuwiex użat ħafna fi Spanja, b'mod partikolari fl-istadju bikri. Il-koordinazzjoni dgħajfa tal-politiki tar-R&I fi Spanja u x-xenarju reġjonali frammentat ta' korpi u programmi li jippromwovu attivitajiet ta' innovazzjoni u jrawmu l-kooperazzjoni bejn ix-xjenza u n-negozju joħolqu sfidi sinifikanti għan-negozji, speċjalment għal ditti iżgħar. Involviment baxx tan-negozju fl-attivitajiet ta' innovazzjoni jista' jindika nuqqas ta' kapaċità ta' assorbiment, kundizzjonijiet ta' qafas u inċentivi favorevoli għall-innovazzjoni. Kif enfasizzat fl-Evalwazzjoni bejn il-Pari tal-2014 tal-KŻER (il-Kumitat taż-Żona Ewropea tar-Riċerka) tas-Sistema tar-Riċerka u l-Innovazzjoni ta' Spanja, il-biċċa l-kbira tas-sistemi pubbliċi tar-riċerka li jiksbu suċċess għandhom livelli ogħla ta' evalwazzjoni u responsabbiltà minn dawk li huma disponibbli fi Spanja. F'dan il-kuntest, l-allokazzjoni ta' finanzjament istituzzjonali pubbliku għall-universitajiet u organizzazzjonijiet pubbliċi tar-riċerka ġeneralment ma jkunx ibbażat fuq il-prestazzjoni tar-R&Ż, u dan inaqqas l-inċentivi biex jitjiebu l-kwalità u r-rilevanza tal-ħidma xjentifika.

               (14)

               Id-daqs medju żgħir tad-ditti Spanjoli jispjega l-livell persistentement baxx tal-produttività fl-ekonomija. Tkabbir sod, flimkien ma' titjib fil-kapital uman, fl-innovazzjoni, fit-teknoloġija, fl-aċċess għall-finanzi u fil-ġustizzja effiċjenti jistgħu jixprunaw il-produttività aggregata. Fl-2015, l-investiment fin-negozju ssaħħaħ, mirfud minn kundizzjonijiet tad-domanda dinamiċi, spejjeż baxxi tas-self u tkomplija tat-tiswija tal-karta tal-bilanċ mis-settur korporattiv u mill-unitajiet domestiċi. Spanja ħadet diversi miżuri sabiex tiffaċilita t-tkabbir tan-negozju. Pereżempju, liġi reċenti dwar il-finanzjament tan-negozju hija mistennija li tiffaċilita l-aċċess għall-finanzjament għal intrapriżi żgħar u medji (SMEs). Barra minn hekk, valutazzjoni minn qabel tal-impatt potenzjali li l-leġislazzjoni l-ġdida jkollha fuq l-SMEs issa saret obbligatorja. Madankollu, iż-żmien u l-għadd ta' permessi meħtieġa biex jinbeda negozju u biex jitnedew ċerti attivitajiet ekonomiċi għadhom relattivament għolja.

               (15)

               Id-differenzi konsiderevoli bejn ir-reġjuni fi Spanja fir-rigward ta' prattiki regolatorji, inkluż fuq il-liċenzjar tal-impriżi, jistgħu jillimitaw il-kapaċità tal-impriżi biex jikbru. Il-liġi dwar l-unità tas-suq għandha l-għan li tnaqqas l-ostakli għall-aċċess għall-attivitajiet ekonomiċi u l-eżerċizzju tagħhom madwar ir-reġjuni ta' Spanja u li ttejjeb ir-regolamentazzjoni. Din jista' potenzjalment ikollha impatt sinifikanti fuq it-tneħħija tal-ostakli għall-investiment u tiffaċilita l-għoti ta' liċenzji lil negozji, l-operazzjonijiet tan-negozju u t-tkabbir tal-kumpaniji. L-implimentazzjoni tal-liġi dwar l-unità tas-suq teħtieġ l-involviment sħiħ tal-amministrazzjonijiet kollha. Madankollu, fit-tielet sena ta' applikazzjoni tagħha, qiegħda tiġi implimentata bil-mod mill-gvernijiet reġjonali. Bl-istess mod, il-benefiċċji tar-riforma tas-settur tal-bejgħ bl-imnut tal-2014 jiddependu fuq li l-gvernijiet reġjonali jadottaw l-atti implimentattivi meħtieġa. Barra minn hekk, l-indirizzar tal-ostakli għall-aċċess għas-settur tas-servizzi professjonali x'aktarx itejjeb il-produttività f'setturi oħra li jużaw dawk l-inputs. Minbarra t-traspożizzjoni tad-Direttiva dwar is-Servizzi fil-liġi Spanjola, ma sar l-ebda progress fir-riforma orizzontali tal-qafas regolatorju għall-professjonijiet regolati u l-assoċjazzjonijiet professjonali, minbarra fil-qasam taċ-ċertifikazzjoni tal-bord professjonali għall-proġetti. Ir-riforma ppjanata fi Programmi Nazzjonali ta' Riforma suċċessivi ma ġietx adottata. Din ir-riforma għandha l-għan li tiddefinixxi l-professjonijiet li jeħtieġu reġistrazzjoni f'organizzazzjoni professjonali, iżżid it-trasparenza u r-responsabbiltà tal-korpi professjonali, tiftaħ l-attivitajiet riżervati mingħajr ġustifikazzjoni u tħares l-unità tas-suq fl-aċċess għas-servizzi professjonali fi Spanja u fl-eżerċitar tagħhom.

               (16)

               Fil-kuntest tas-Semestru Ewropew, il-Kummissjoni wettqet analiżi tal-politika ekonomika ta' Spanja u ppubblikatha fir-rapport tal-pajjiż tal-2016. Hija vvalutat ukoll il-Programm ta' Stabbiltà u l-Programm Nazzjonali ta' Riforma u s-segwitu mogħti għar-rakkomandazzjonijiet indirizzati lil Spanja fi snin preċedenti. Hija qieset mhux biss ir-rilevanza tagħhom għal politika fiskali u soċjoekonomika sostenibbli fi Spanja imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn (1) sa (4) ta' hawn taħt.

               (17)

               Fid-dawl ta' din il-valutazzjoni, il-Kunsill eżamina l-Programm ta' Stabbiltà u l-opinjoni tiegħu (6) hija riflessa b'mod partikolari fir-rakkomandazzjoni (1) hawn taħt.

               (18)

               Fid-dawl tal-analiżi fil-fond tal-Kummissjoni u ta' din il-valutazzjoni, il-Kunsill eżamina l-Programm Nazzjonali ta' Riforma u l-Programm ta' Stabbiltà. Ir-rakkomandazzjonijiet tiegħu skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet (1) sa (4) ta' hawn taħt.

         B'DAN JIRRAKKOMANDA li Spanja tieħu azzjoni fl-2016 u fl-2017 biex:

               1.

               Tiżgura korrezzjoni fit-tul tad-defiċit eċċessiv, f'konformità mad-deċiżjonijiet rilevanti jew rakkomandazzjonijiet skont il-proċedura ta' defiċit eċċessiv, billi tieħu l-miżuri strutturali meħtieġa u billi tuża kull qligħ mhux mistenni għat-tnaqqis tad-defiċit u tad-dejn. Timplimenta fil-livelli kollha tal-gvern l-għodod stabbiliti fil-liġi ta' qafas fiskali. Ittejjeb il-mekkaniżmi ta' kontroll għall-akkwist pubbliku u l-koordinazzjoni tal-politiki tal-akkwist bejn il-livelli tal-gvern.

               2.

               Tieħu miżuri ulterjuri sabiex ittejjeb l-integrazzjoni tas-suq tax-xogħol, billi tiffoka fuq l-appoġġ individwalizzat u ssaħħaħ l-effettività tal-miżuri ta' taħriġ. Ittejjeb il-kapaċità tas-servizzi tal-impjieg reġjonali u ssaħħaħ il-koordinazzjoni tagħhom mas-servizzi soċjali. Tindirizza n-nuqqasijiet u d-disparitajiet fl-iskemi ta' dħul minimu u ttejjeb l-iskemi ta' appoġġ għall-familja, inkluż l-aċċess għall-indukrar tat-tfal u għall-kura fit-tul.

               3.

               Tieħu miżuri ulterjuri biex ittejjeb ir-rilevanza għas-suq tax-xogħol tal-edukazzjoni terzjarja, inkluż billi tinċentiva l-kooperazzjoni bejn l-universitajiet, l-intrapriżi u l-istituzzjoni ta' riċerka. Iżżid il-finanzjament abbażi tal-prestazzjoni ta' korpi ta' riċerka u universitajiet pubbliċi u trawwem l-investiment fir-R&I mis-settur privat.

               4.

               Taċċellera l-implimentazzjoni tal-liġi dwar l-unità tas-suq fil-livell reġjonali. Tiżgura l-implimentazzjoni mir-reġjuni awtonomi tal-miżuri ta' riforma li ġew adottati għas-settur tal-bejgħ bl-imnut. Tadotta r-riforma ppjanata dwar is-servizzi u l-assoċjazzjonijiet professjonali.

      Magħmul fi Brussell, it-12 ta' Lulju 2016.

            Għall-Kunsill

            Il-President

         P. KAŽIMÍR

      (1)  ĠU L 209, 2.8.1997, p. 1.

      (2)  ĠU L 306, 23.11.2011, p. 25.

      (3)  ĠU C 96, 11.3.2016, p. 1.

      (4)  Ir-Regolament (UE) Nru 1303/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 (ĠU L 347, 20.12.2013, p. 320).

      (5)  Ir-Regolament tal-Kunsill (KE) Nru 1467/97 tas-7 ta' Lulju 1997 dwar li titħaffef u tiġi ċċarata l-implimentazzjoni tal-proċedura ta' defiċit eċċessiv (ĠU L 209, 2.8.1997, p. 6).

      (6)  Taħt l-Artikolu 5(2) tar-Regolament (KE) Nru 1466/97.


Avviż Legali Importanti

|

52007PC0214

Rakkomandazzjoni għal deċiżjoni tal-Kunsill dwar l-adeżjoni tal-Bulgarija u r-Rumanija mal-Konvenzjoni tas-17 ta' Ġunju 1998, imfassla fuq il-bażi ta' l-Artikolu K.3 tat-Trattat dwar l-Unjoni Ewropea, dwar l-iskwalifiki tas-sewqan  /* KUMM/2007/0214 finali - CNS 2007/0075 */

	[pic] | KUMMISSJONI TAL-KOMUNITAJIET EWROPEJ |Brussel 25.4.2007KUMM(2007) 214 finali2007/0075 (CNS)Rakkomandazzjoni għalDEĊIŻJONI TAL-KUNSILLdwar l-adeżjoni tal-Bulgarija u r-Rumanija mal-Konvenzjoni tas-17 ta' Ġunju 1998, imfassla fuq il-bażi ta' l-Artikolu K.3 tat-Trattat dwar l-Unjoni Ewropea, dwar l-iskwalifiki tas-sewqan(preżentata mill-Kummissjoni)MEMORANDUM TA’ SPJEGAZZJONIL-Att ta' l-adeżjoni tal-Bulgarija u tar-Rumanija ta' l-2005[1] introduċa sistema ssimplifikata għall-adeżjoni tal-Bulgarija u tar-Rumanija ma' konvenzjonijiet (u protokolli) konklużi mill-Istati Membri fuq il-bażi ta' l-Artikolu 34 TEU (preċedentement l-Artikolu 3 TEU) jew l-Artikolu 293 KE. Fil-fatt m'għadux meħtieġ, bħal ma kien fil-passat, li jiġu nnegozjati u konklużi protokolli speċifiċi ta' l-adezjoni għal dawn il-konvenzjonijiet (li kien ikun jimplika r-ratifika minn 27 Stat). L-Artikolu 3(3) ta' l-Att jipprovdi sempliċement li l-Bulgarija u r-Rumanija jissieħbu ma' dawn il-konvenzjonijiet u l-protokolli permezz ta' l-Att ta' Adeżjoni.L-Artikolu 3(3) u 3(4) ta' l-Att ta' Adeżjoni jipprevedi li, għal dan il-għan, il-Kunsill għandu jadotta deċiżjoni sabiex jistabbilixxi d-data tad-dħul fis-seħħ ta' dawn il-konvenzjonijiet għall-Bulgarija u r-Rumanija u sabiex jagħmel l-aġġustamenti kollha meħtieġa fuq dawn il-konvenzjonijiet minħabba l-adeżjoni taż-żewġ Stati Membri ġodda (li fi kwalunkwe każ għandhom jinkludu l-adozzjoni tal-konvenzjonijiet fl-ilsien Bulgaru u dak Rumen, sabiex dawn il-verzjonijiet ikunu "ugwalment awtentiċi"). Il-Kunsill għandu jaġixxi fuq rakkomandazzjoni tal-Kummissjoni, wara konsultazzjoni mal-Parlament Ewropew.L-Anness I ta' l-Att ta' Adeżjoni jagħti lista ta' seba' konvenzjonijiet u protokolli b'rabta mal-qasam tal-Ġustizzja u l-Affarijiet Interni.Din il-lista tinkludi l-Konvenzjonijiet tas-17 ta' Ġunju 1998, imfassla fuq il-bażi ta' l-Artikolu K.3 tat-Trattat ta' l-Unjoni Ewropea, dwar l-iskwalifiki tas-sewqan.Din ir-Rakkomandazzjoni tal-Kummissjoni għal Deċiżjoni tal-Kunsill hija intiża sabiex tagħmel l-aġġustamenti meħtieġa minħabba l-adeżjoni tal-Bulgarija u tar-Rumanija għall-Konvenzjonijiet u Protokolli msemmija hawn, skond l-Artikolu 3(4) ta' l-Att ta' l-Adeżjoni.2007/0075 (CNS)Rakkomandazzjoni għalDEĊIŻJONI TAL-KUNSILLdwar l-adeżjoni tal-Bulgarija u r-Rumanija mal-Konvenzjoni tas-17 ta' Ġunju 1998, imfassla fuq il-bażi ta' l-Artikolu K.3 tat-Trattat dwar l-Unjoni Ewropea, dwar l-iskwalifiki tas-sewqanIL-KUNSILL TA' L-UNJONI EWROPEA,Wara li kkunsidra t-Trattat dwar l-Unjoni Ewropea,Wara li kkunsidra t-Trattat ta' l-Adeżjoni tal-Bulgarija u r-Rumanija,Wara li kkunsidra l-Att ta' l-Adeżjoni tal-Bulgarija u r-Rumanija (minn hawn 'il quddiem magħruf bħala l-"Att ta' l-Adeżjoni), u partikolarment l-Artikolu 3(4) tiegħu,Wara li kkunsidra r-rakkomandazzjoni mill-Kummissjoni[2],Wara li kkunsidra l-opinjoni tal-Parlament Ewropew[3],Billi:1.  Il-Konvenzjoni tas-17 ta' Ġunju 1998, imfassla fuq il-bażi ta' l-Artikolu K.3 tat-Trattat dwar l-Unjoni Ewropea, dwar l-iskwalifiki tas-sewqan[4](minn hawn 'il quddem magħrufa bħala "l-Konvenzjoni dwar l-iskwalifiki tas-sewqan") ġiet iffirmata fil-Lussemburgu fis-17 ta' Ġunju ta' l-1998 u għadha ma daħlitx fis-seħħ.2.  L-Artikolu 3(3) ta' l-Att ta' Adeżjoni jipprovdi li l-Bulgarija u r-Rumanija jaderixxu mal-konvenzjonijiet u protokolli konklużi bejn l-Istati Membri, imniżżla fl-Anness I għall-Att ta' l-Adeżjoni, li jinkludi, inter alia, il-Konvenzjoni dwar l-Iskwalifiki tas-Sewqan. Fir-rigward tal-Bulgarija u r-Rumanija dawn għandhom jidħlu fis-seħħ fid-data deċiża mill-Kunsill.3.  Skond l-Artikolu 3(4) ta' l-Att ta' l-Adeżjoni il-Kunsill għandu jagħmel l-aġġustamenti kollha meħtieġa minħabba l-adeżjoni ma' dawk il-konvenzjonijiet u protokolli,IDDEĊIDA KIF ĠEJ:Artikolu 1Il-Konvenzjoni fir-rigward tal-Bulgarija u r-Rumanija dwar l-iskwalifiki tas-sewqan għandha tidħol fis-seħħ fl-istess data li tidħol fis-seħħ għall-Istati Membri li oriġinarjament kienu firmatarji.Artikolu 2It-test tal-Konvenzjoni dwar l-iskwalifiki tas-sewqan imfassla fl-ilsien Bulgaru u dak Rumen u annessa ma' din id-Deċiżjoni għandu jkun awtentiku skond l-istess kundizzjonijiet bħat-testi l-oħrajn tal-Konvenzjoni.Artikolu 3Din id-Deċiżjoni għandha tidħol fis-seħħ mill-ġurnata wara l-pubblikazzjoni tagħha fil- Ġurnal Uffiċjali ta' l-Unjoni Ewropea .Magħmul fi Brussell,Għall-KunsillIl–PresidentANNESS It-test tal-Konvenzjoni tas-17 ta' Ġunju, imfassla fuq il-bażi ta' l-Artikolu K.3 tat-Trattat dwar l-Unjoni Ewropea, dwar l-iskwalifiki tas-sewqan bl-ilsien Bulgaru u dak Rumen.[1] ĠU 2005, L 157 p. 203.[2] ĠU C […], […], p. […].[3] ĠU C […], […], p. […].[4] ĠU C 216, 10.7.1998, p. 1.


				|

		52013DC0376

			Rakkomandazzjoni għal RAKKOMANDAZZJONI TAL-KUNSILL dwar il-programm nazzjonali ta' riforma tal-Finlandja tal-2013 u li tagħti opinjoni tal-Kunsill dwar il-programm ta' stabbiltà tal-Finlandja għall-2012-2017 /* COM/2013/0376 final - 2013/ () */

Rakkomandazzjoni għal
RAKKOMANDAZZJONI TAL-KUNSILL
dwar il-programm nazzjonali ta' riforma
tal-Finlandja tal-2013
u li tagħti opinjoni tal-Kunsill dwar il-programm ta' stabbiltà
tal-Finlandja għall-2012-2017

IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-Artikoli 121(2) u
148(4) tiegħu,
Wara li kkunsidra r-Regolament tal-Kunsill
(KE) Nru 1466/97 tas-7 ta' Lulju 1997 dwar it-tisħiħ tas-sorveljanza
ta' pożizzjonijiet ta' baġit u s-sorveljanza u l-koordinazzjoni ta'
politika ekonomika[1],
u partikolarment l-Artikolu 5(2) tiegħu,
Wara li kkunsidra r-Regolament (UE) Nru
1176/2011 tal-Parlament Ewropew u tal-Kunsill tas-16 ta' Novembru 2011 dwar
il-prevenzjoni u l-korrezzjoni tal-iżbilanċi makroekonomiċi[2], u b'mod partikolari l-Artikolu
6(1) tiegħu,
Wara li kkunsidra r-rakkomandazzjoni
tal-Kummissjoni Ewropea[3],
Wara li kkunsidra r-riżoluzzjonijiet
tal-Parlament Ewropew[4],
Wara li kkunsidra l-konklużjonijiet
tal-Kunsill Ewropew,
Wara li kkunsidra l-opinjoni tal-Kumitat
tal-Impjiegi,
Wara li kkonsulta mal-Kumitat Ekonomiku u
Finanzjarju,
Billi:
(1)       Fis-26 ta' Marzu 2010,
il-Kunsill Ewropew qabel mal-proposta tal-Kummissjoni li tiġi mnedija
strateġija ġdida għat-tkabbir u l-impjiegi, bl-isem ta' Ewropa
2020, imsejsa fuq koordinazzjoni msaħħa tal-politiki ekonomiċi u
li se tiffoka fuq l-oqsma ewlenin fejn tenħtieġ azzjoni li
tagħti spinta lill-potenzjal tal-Ewropa għat-tkabbir sostenibbli u
l-kompetittività.
(2)       Fit-13 ta' Lulju 2010, fuq il-bażi
tal-proposti tal-Kummissjoni, il-Kunsill adotta rakkomandazzjoni dwar il-linji
gwida ġenerali għall-politiki ekonomiċi tal-Istati Membri u
l-Unjoni (mill-2010 sal-2014) u fil-21 ta' Ottubru 2010, huwa adotta
deċiżjoni dwar il-linji gwida għall-politiki tal-impjiegi
tal-Istati Membri[5],
li flimkien jagħmlu l-"linji gwida integrati". L-Istati Membri
ġew mistiedna jqisu l-linji gwida integrati fil-politiki nazzjonali
tagħhom dwar l-ekonomija u l-impjiegi.
(3)       Fid-29 ta' Ġunju 2012,
il-Kapijiet ta' Stat jew ta' Gvern iddeċidew dwar Patt għat-Tkabbir u
l-Impjiegi, li jipprovdi qafas koerenti għall-azzjoni fil-livelli
nazzjonali, tal-UE u taż-żona tal-euro bl-użu tal-għodod,
strumenti u politiki kollha possibbli. Huma ddeċidew dwar azzjoni li
għandha tittieħed fil-livell tal-Istati Membri, u b'mod partikolari
esprimew impenn sħiħ favur il-kisba tal-objettivi
tal-Istrateġija Ewropa 2020 u l-implimentazzjoni tar-rakkomandazzjonijiet
speċifiċi għall-pajjiżi.
(4)       Fis-6 ta' Lulju 2012,
il-Kunsill adotta rakkomandazzjoni dwar il-programm nazzjonali ta' riforma
tal-Finlandja għall-2012 u ta l-opinjoni tiegħu dwar il-programm ta'
stabbiltà aġġornat tal-Finlandja għall-perjodu 2011-2015.
(5)       Fit-28 ta' Novembru 2012,
il-Kummissjoni adottat l-Istħarriġ Annwali tat-Tkabbir[6], li nieda s-Semestru Ewropew
2013 għall-koordinazzjoni tal-politika ekonomika. Ukoll fit-28 ta'
Novembru 2012, abbażi tar-Regolament (UE) Nru 1176/2011, il-Kummissjoni
adottat ir-Rapport dwar il-Mekkaniżmu ta' Twissija[7], li fih hija identifikat lill-Finlandja
bħala wieħed mill-Istati Membri li dwaru kien se jitwettaq
rieżami fil-fond.
(6)       Fl-14 ta' Marzu 2013,
il-Kunsill Ewropew approva l-prijoritajiet għall-iżgurar ta'
stabbiltà finanzjarja, konsolidazzjoni fiskali u azzjoni biex jitrawwem
it-tkabbir. Huwa enfasizza l-ħtieġa li titkompla konsolidazzjoni
fiskali differenzjata u li tiffavorixxi t-tkabbir, biex l-ekonomija jerġa'
jkollha kundizzjonijiet normali għas-self, biex jiġu promossi
t-tkabbir u l-kompetittività, biex jiġu indirizzati l-qgħad u l-konsegwenzi
soċjali tal-kriżi, u biex tiġi mmodernizzata l-amministrazzjoni
pubblika.
(7)       Fl-10 ta' April 2013,
il-Kummissjoni ppubblikat ir-riżultati tar-rieżami fil-fond[8] tagħha
għall-Finlandja, skont l-Artikolu 5 tar-Regolament (UE) Nru 1176/2011.
L-analiżi tal-Kummissjoni wasslitha biex tikkonkludi li l-Finlandja qed
tesperjenza żbilanċi makroekonomiċi, li jistħoqqilhom
monitoraġġ u azzjoni ta' politika. B'mod partikolari,
id-deterjorament sostanzjali fil-pożizzjoni tal-kont kurrenti u
d-dgħufija fil-prestazzjoni tal-esportazzjoni, xprunata minn ristrutturar
industrijali, u l-fatturi ta' kompetittività marbuta mal-ispejjeż u
oħrajn li mhumiex, jistħoqqilhom li jkomplu jingħataw
attenzjoni.
(8)       Fit-18 ta' April 2013,
il-Finlandja ssottomettiet il-programm ta' stabbiltà tal-2013 tagħha li
jkopri l-perjodu 2012-2017 u l-programm nazzjonali ta' riforma tal-2013
tagħha. Sabiex jitqiesu l-konnessjonijiet bejniethom,
iż-żewġ programmi ġew ivvalutati fl-istess waqt.
(9)       Abbażi tal-valutazzjoni
tal-programm ta' stabbiltà tal-2013 skont ir-Regolament tal-Kunsill (KE) Nru
1466/97, il-Kunsill huwa tal-fehma li l-finanzi pubbliċi tal-Finlandja
huma fil-biċċa l-kbira sodi u li saru sforzi sabiex jiżdied
id-dħul u biex tiġi kkontrollata n-nefqa bil-għan li jsir
progress lejn l-objettiv fuq terminu medju (OTM). Ix-xenarju makroekonomiku li
fuqu huma bbażati l-projezzjonijiet tal-baġit fil-programm huwa
plawżibbli. Il-projezzjoni tat-tkabbir għall-2013 hija simili
għat-Tbassir tar-rebbiegħa tal-Kummissjoni, filwaqt li dik għall-2014
hija 0,6 punti perċentwali ogħla mit-tbassir tal-Kummissjoni.
L-objettiv tal-istrateġija baġitarja deskritt fil-programm huwa li
l-finanzi tal-gvern ċentrali jiġu bbilanċjati u li l-proporzjon
tad-dejn mal-PDG tal-gvern ċentrali jinġieb fuq xejra ta' tnaqqis
sal-2015. Il-programm jinkorpora bidla fl-objettiv fuq terminu medju (OTM) minn
0,5% għal -0,5%. L-OTM l-ġdid huwa konformi mar-rekwiżiti
tal-Patt ta' Stabbiltà u Tkabbir. Il-programm jipprevedi li l-OTM
jintlaħaq sal-2014 u li din is-sitwazzjoni tinżamm sal-2017.
Abbażi tal-bilanċ strutturali (rikalkulat) imsejjes fuq
l-informazzjoni fil-programm, il-Finlandja ma ssodisfatx fl-2012 l-OTM
applikabbli qabel u ma kenitx se tissodisfa l-OTM il-ġdid fl-2013.
Il-programm jipprojetta li l-bilanċ strutturali (rikalkulat) se jittejjeb
minn -1% tal-PDG fl-2012 għal -0,9% tal-PDG fl-2013. Bejn l-2014 u l-2017,
huwa se jibqa' bejn -0,6% u -0,7% tal-PDG. Fl-2012, in-nefqa netta
tal-Finlandja żdiedet b'0,4% li għadha taħt ir-rata referenzjarja
applikabbli tal-valur referenzjarju tan-nefqa. Minħabba t-tkabbir reali
negattiv tal-PDG fl-2012, l-aġġustament strutturali baxx huwa meqjus
suffiċjenti. Fl-2013, il-bilanċ strutturali (rikalkulat)
tal-Finlandja qed jitjieb u n-nefqa netta tagħha hija projettata li tiddevja
biss b'0,1% tal-PDG mill-valur referenzjarju tan-nefqa. Fid-dawl tad-distakk
kbir u negattiv tal-produzzjoni li għandha l-Finlandja, dan huwa meqjus
bħala xieraq. Fl-2014, il-bilanċ strutturali (rikalkulat)
tal-Finlandja huwa previst li jkompli jitjieb, u jilħaq -0,6% tal-PDG, u
b'hekk joqrob biżżejjed lejn l-OTM (minbarra dan, skont it-tbassir
tar-Rebbiegħa tal-Kummissjoni, il-Finlandja tilħqu b'mod
sħiħ fl-2014). Globalment, dan ikun jimplika konformità mal-parti preventiva
tal-Patt ta' Stabbiltà u Tkabbir. Id-dejn konsolidat gross tal-amministrazzjoni
pubblika kien 53% tal-PDG fl-2012 u se jibqa', skont il-programm, taħt
is-60% tal-PDG matul il-perjodu tal-programm. Il-programm ibassar tnaqqis
fil-livell tad-dejn fl-2016 u fl-2017. Is-sostenibbiltà fit-tul qed tkompli
tkun l-aktar sfida importanti għall-politika fiskali. Id-distakk
tas-sostenibbiltà relatat mat-tixjiħ, fir-rigward tal-pensjonijiet,
tal-kura tas-saħħa u tal-kura fit-tul, ġie rikonoxxut u
jeħtieġ monitoraġġ kostanti.
(10)     It-tkabbir fil-produttività
fis-servizzi pubbliċi ma laħħaqx mat-tkabbir fil-produttività
fl-ekonomija aktar wiesgħa filwaqt li l-piż marbut mat-tixjiħ
tal-popolazzjoni qiegħed jiżdied. Filwaqt li l-prinċipji
għar-riforma tal-muniċipalitajiet ġew stabbiliti,
il-fużjonijiet se jibqgħu volontarji għalkemm se jkunu
disponibbli inċentivi finanzjarji mill-gvern ċentrali. Huwa mistenni
li r-riforma li tinsab għaddejja tas-servizzi soċjali u
tas-saħħa mhix se twassal għal tnaqqis sinifikanti fin-numru
kurrenti ta' distretti tal-kura tas-saħħa.
(11)     Ġew implimentati
miżuri sabiex jitnaqqas il-qgħad
taż-żgħażagħ u dak fit-tul, bħall-garanzija
taż-żgħażagħ, il-programm temporanju tal-ħiliet
għall-adulti żgħażagħ u l-programm pilota għal
dawk qiegħda fit-tul. Dawn ġew supplimentati fl-2013
b'appoġġ finanzjarju addizzjonali għall-apprentistati bħala
parti mill-garanzija taż-żgħażagħ; dawn huma
milqugħa b'sodisfazzjon fil-kuntest ta' żieda mistennija fir-rata
tal-qgħad. Dawn il-miżuri issa jeħtieġ li jiġu
implimentati b'attenzjoni ċara fuq it-titjib tal-livell tal-ħiliet u
tal-pożizzjoni tas-suq tax-xogħol tal-gruppi fil-mira. Żieda
fir-rata tal-impjieg tal-ħaddiema ikbar fl-età hija importanti biex
jiġu żgurati finanzi pubbliċi sostenibbli u biex tintlaħaq
id-domanda għall-impjiegi fil-ġejjieni. Id-daqs tal-popolazzjoni
fl-età tax-xogħol qiegħed jonqos fil-Finlandja. Ġew miftiehma
bosta miżuri sabiex jiġu indirizzati modi għall-irtirar kmieni,
bħal li togħla l-età għall-aċċess għal pensjoni
part-time, it-tneħħija tal-possibilità ta' pensjoni mnaqqsa u
ż-żieda fl-età tal-irtirar wara l-qgħad. Madankollu,
iż-żieda fl-istennija tal-ħajja kienet iktar
mgħaġġla milli kien previst matul ir-riforma tal-pensjonijiet
fl-2005, u għalhekk, aktar ma jgħaddi żmien, il-firxa tal-età
statutorja ta' rtirar eżistenti tista' tirriżulta baxxa wisq u
l-pensjonijiet jistgħu jirriżultaw mhux suffiċjenti.
Fil-programm tiegħu, il-gvern impenja ruħu li jżid l-età
tal-irtirar effettiva għal 62,4 sena sal-2025, li tibqa' waħda baxxa
fil-kuntest tal-istennija tal-ħajja u tal-isfidi demografiċi.
L-implimentazzjoni ta' dawn il-linji ta' azzjoni maqbula tibqa' prijorità fuq
perjodu qasir.
(12)     L-ostakli regolatorji
fis-settur tas-servizzi fil-Finlandja għadhom restrittivi u
l-konċentrazzjonijiet tas-suq huma għolja f'setturi importanti
bħall-bejgħ bl-imnut. It-tibdiliet previsti għall-Att
tal-Kompetizzjoni fir-rigward tal-pożizzjoni dominanti tal-operaturi
tal-kummerċ tal-merċa, tal-objettivi tal-programm dwar
il-kompetizzjoni sana f'termini ta' aktar superviżjoni f'dan is-settur u
tat-tneħħija ta' restrizzjonijiet mhux meħtieġa fuq
il-kompetizzjoni fil-leġiżlazzjoni eżistenti, bħal dik fuq
l-ippjanar tal-ispazju u l-kostruzzjoni, għandhom jgħinu biex
jiġu indirizzati l-problemi kurrenti. Il-fużjoni tal-awtorità
tal-kompetizzjoni u l-aġenzija tal-konsumaturi, flimkien
maż-żieda fil-baġit tagħha u setgħat aktar
wiesgħa sabiex tkopri n-newtralità tal-kompetizzjoni bejn l-atturi
pubbliċi u privati, għandhom itejbu wkoll l-effikaċja u
l-benefiċċji tal-politika tal-kompetizzjoni b'mod aktar
ġenerali. Il-multi tal-liġi tal-kompetizzjoni fil-Finlandja
tradizzjonalment huma baxxi u l-istħarriġ ippjanat għall-2013
għandu jipprovdi bażi għal aktar riformi sabiex jittejjeb
l-effett ta' deterrent tagħhom.
(13)     It-tkabbir tal-produttività
fil-Finlandja għadu mhux qed ilaħħaq mat-tkabbir fil-pagi
filwaqt li l-kompetittività internazzjonali ddgħajfet, kif jidher
mit-tnaqqis fis-sehem mis-suq għall-esportazzjonijiet Finlandiżi.
Filwaqt li l-investiment fir-riċerka, l-iżvilupp u l-innovazzjoni
għadu kbir, kwistjoni li għadha kritika hija dik tal-effiċjenza
li biha din ir-riċerka hija tradotta f'innovazzjonijiet u kumpaniji
ġodda bi tkabbir għoli, li jistgħu jippenetraw swieq
tal-esportazzjoni li qed jikbru malajr u jsaħħu l-kompetittività internazzjonali.
Fuq perjodu qasir, il-Finlandja għandha timplimenta politiki u miżuri
adottati riċentement sabiex ittejjeb is-sistema tar-riċerka u
tal-innovazzjoni bħall-pjan ta' azzjoni l-ġdid, u tipproponi riformi
oħra, fejn relevanti, ibbażati fuq l-evalwazzjonijiet eżistenti
u r-rapport ta' previżjoni li qiegħed jitħejja bħalissa.
Il-prezzijiet għall-enerġija u x-xogħol ġew identifikati
fost il-prezzijiet tal-inputs li qed iżidu l-ispejjeż għall-produtturi
Finlandiżi. It-tkabbir fil-pagi fis-snin riċenti kien modest
minħabba l-ftehim tripartitiku kurrenti dwar il-pagi li jiskadi fl-2013.
Huwa ta' tħassib, għalhekk, li għadu ma ġie konkluż
l-ebda ftehim ġdid bejn is-sħab soċjali.
(14)     Fil-kuntest tas-Semestru
Ewropew, il-Kummissjoni wettqet analiżi komprensiva tal-politika ekonomika
tal-Finlandja. Hija vvalutat il-programm ta' stabbiltà u l-programm nazzjonali
ta' riforma, u ppreżentat rieżami fid-dettall. Hija qieset mhux biss
ir-rilevanza tagħhom għall-politika fiskali u soċjoekonomika
sostenibbli fil-Finlandja imma wkoll il-konformità tagħhom mar-regoli u
mal-gwida tal-UE, fid-dawl tal-ħtieġa li tissaħħaħ
il-governanza ekonomika kumplessiva tal-Unjoni Ewropea billi jingħata
kontribut fil-livell tal-UE għad-deċiżjonijiet nazzjonali
futuri. Ir-rakkomandazzjonijiet tagħha skont is-Semestru
Ewropew huma riflessi fir-rakkomandazzjonijiet (1) sa (5) hawn taħt.
(15)     Fid-dawl ta' din
il-valutazzjoni, il-Kunsill eżamina l-programm ta' stabbiltà
tal-Finlandja, u l-opinjoni tiegħu[9]
hija riflessa b'mod partikolari fir-rakkomandazzjoni (1) hawn taħt,
(16)     Fid-dawl tar-rieżami
fid-dettall tal-Kummissjoni u ta' din il-valutazzjoni, il-Kunsill eżamina
l-programm nazzjonali ta' riforma u l-programm ta' stabbiltà tal-Finlandja.
Ir-rakkomandazzjonijiet tiegħu skont l-Artikolu 6 tar-Regolament (UE) Nru
1176/2011 dwar il-prevenzjoni u l-korrezzjoni tal-iżbilanċi
makroekonomiċi huma riflessi fir-rakkomandazzjonijiet (3), (4) u (5) .
(17)     Fil-kuntest tas-Semestru Ewropew, il-Kummissjoni qed twettaq ukoll
analiżi tal-politika ekonomika taż-żona tal-euro kollha kemm hi.
Fuq din il-bażi, il-Kunsill ħareġ rakkomandazzjonijiet
speċifiċi indirizzati lill-Istati Membri li l-munita tagħhom
hija l-euro. Il-Finlandja għandha tiżgura wkoll l-implimentazzjoni
sħiħa u mingħajr dewmien ta' dawn ir-rakkomandazzjonijiet,
B'DAN JIRRAKKOMANDA li l-Finlandja
għandha tieħu azzjoni fil-perjodu 2013-2014 biex:
1.           Timxi fuq politika fiskali
favorevoli għat-tkabbir u żżomm pożizzjoni fiskali soda kif
previst, filwaqt li tiżgura l-konformità mal-OTM matul il-perjodu
tal-programm. Tkompli twettaq valutazzjonijiet annwali tad-daqs tal-lakuna
tas-sostenibbiltà relatata mat-tixjiħ tal-popolazzjoni u
taġġusta d-dħul u n-nefqa pubbliċi skont l-objettivi u
l-ħtiġijiet fuq terminu twil. Tiżgura l-kosteffikaċja u s-sostenibbiltà
tal-kura fit-tul u tqiegħed enfasi akbar fuq il-prevenzjoni,
ir-riabilitazzjoni u l-għajxien indipendenti.
2.           Tiżgura
l-implimentazzjoni effettiva tar-riformi amministrattivi li jinsabu
għaddejjin li jirrigwardaw l-istruttura muniċipali, sabiex
tipproduċi kisbiet fil-produttività u ffrankar tal-kosti fil-provvista ta'
servizzi pubbliċi, inklużi s-servizzi soċjali u tal-kura
tas-saħħa.
3.           Tieħu passi oħra
sabiex iżżid ir-rata tal-impjieg tal-ħaddiema li huma akbar
fl-età, inkluż billi ttejjeb l-impjegabbiltà tagħhom u jitnaqqsu
l-possibbiltajiet ta' rtirar kmieni u billi tiġi allinjata l-età
statutorja minima tal-irtirar mal-istennija tal-ħajja miżjuda.
Timplimenta u timmonitorja mill-qrib l-impatt tal-miżuri li jinsabu
għaddejjin sabiex ittejjeb il-pożizzjoni fis-suq tax-xogħol
taż-żgħażagħ u ta' dawk li ilhom ħafna
qiegħda, b'enfasi partikolari fuq l-iżvilupp ta' ħiliet
relevanti għall-impjiegi.
4.           Tkompli bl-isforzi
tagħha sabiex issaħħaħ il-kompetizzjoni fis-swieq
tal-prodotti u tas-servizzi, b'mod partikolari fis-settur tal-bejgħ
bl-imnut, billi timplimenta l-programm il-ġdid dwar il-promozzjoni
tal-kompetizzjoni sana.
5.           Ittejjeb l-abbiltà
tagħha sabiex tipprovdi prodotti u servizzi innovattivi u kumpaniji
innovattivi li qed jikbru b'pass mgħaġġel f'ambjent li qed
jinbidel malajr, u tkompli d-diversifikazzjoni tal-industrija lejn setturi
anqas intensivi fl-enerġija. Fl-ambjent ta' tkabbir baxx kurrenti,
tappoġġja l-allinjament tal-iżviluppi fil-pagi reali u
fil-produttività filwaqt li tirrispetta b'mod sħiħ ir-rwol
tas-sħab soċjali u tkun konformi mal-prattiki nazzjonali.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 209, 2.8.1997, p. 1.
[2]               ĠU L 306, 23,11.2011, p. 25.
[3]               COM(2013) 376 final.
[4]               P7_TA(2013)0052 u P7_TA(2013)0053.
[5]               Id-Deċiżjoni tal-Kunsill 2013/208/UE
tat-22 ta' April 2013.
[6]               COM(2012) 750 final.
[7]               COM(2012) 751 final.
[8]               SWD(2013) 123 final.
[9]               Skont l-Artikolu 5(2) tar-Regolament tal-Kunsill (KE)
Nru 1466/97.


title: Rakkomandazzjoni tal-Bank Ċentrali Ewropew tal- 25 ta’ Frar 2011 lill-Kunsill tal-Unjoni Ewropea dwar l-awdituri esterni tan-Nationale Bank van België/Banque Nationale de Belgique (BĊE/2011/1)

text:
               2.3.2011

               MT

               Il-Ġurnal Uffiċjali tal-Unjoni Ewropea

               C 67/1

         RAKKOMANDAZZJONI TAL-BANK ĊENTRALI EWROPEW
   tal-25 ta’ Frar 2011
   lill-Kunsill tal-Unjoni Ewropea dwar l-awdituri esterni tan-Nationale Bank van België/Banque Nationale de Belgique
   (BĊE/2011/1)
   2011/C 67/01
   IL-KUNSILL GOVERNATTIV TAL-BANK ĊENTRALI EWROPEW
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, u b’mod partikolari l-Artikolu 27.1 tiegħu,
   Billi:

               (1)

               Il-kontijiet tal-Bank Ċentrali Ewropew (BĊE) u tal-banek ċentrali nazzjonali huma awditjati minn awdituri esterni indipendenti rrikkmandati mill-Kunsill Governattiv tal-BĊE u approvati mill-Kunsill tal-Unjoni Ewropea.

               (2)

               Il-mandat tal-awdituri esterni tan-Nationale Bank van België/Banque Nationale de Belgique ntemm wara l-verifika għas-sena finanzjarja 2010. Huwa għalhekk neċessarju li jinħatru awdituri esterni mis-sena finanzjarja 2011.

               (3)

               In-Nationale Bank van België/Banque Nationale de Belgique għażel lil Ernst & Young Bedrijfsrevisoren/Réviseurs d’entreprises bħala l-awdituri esterni tiegħu għas-snin finanzjarji 2011 sa 2013, bil-possibbiltà ta’ tiġdid ta’ darba għas-snin finanzjarji 2014 sa 2016,

         ADOTTA DIN IR-RAKKOMANDAZZJONI:
   Huwa rrikkmandat illi Ernst & Young Bedrijfsrevisoren/Réviseurs d’entreprises jinħatru bħala l-awdituri esterni tan-Nationale Bank van België/Banque Nationale de Belgique għas-snin finanzjarji 2011 sa 2013, bil-possibbiltà ta’ tiġdid ta’ darba għas-snin finanzjarji 2014 sa 2016.

      Magħmul fi Frankfurt am Main, il-25 ta’ Frar 2011.

            Il-President tal-BĊE

         Jean-Claude TRICHET